Chongqinginkoira

Chongqinginkoira () on kiinalainen koirarotu, joka on hyväksytty roduksi kansallisesti Kiinan kennelunionissa (China Kennel Union, CKU). Sillä ei ole vielä FCI:n tunnustusta, mutta prosessi sitä varten on jo vireillä.WDS @ Shanghai 2019 , 9.5.2019. Suomen Chongqing Dog ry. Viitattu 11.1.2022. Lisäksi sillä on Hollannin Kennelliiton tunnustus virallisena rotuna.Alle Hondenrassen op een Rij: Nationaal Erkende Rassen. Raad van Beheer: Houden van Honden. Haettu 1.11.2022.

Ulkonäkö
pienoiskuva|Punainen yksilö näyttelyssä.
Chongqinginkoira muistuttaa bokserin ja thai ridgebackin risteytystä (ei kuitenkaan polveudu kummastakaan), mutta näistä poiketen sillä on täysin omanlainen häntä, väritys ja karvapeite. Kallo on korvien välistä tasainen, ja sen yläosassa on ryppyjä. Kuono on neliömäinen, vahva, leveä koko pituudestaan ja selkeästi kalloa lyhempi; siinä on myös kohtalaisen selvästi erottuvat poimut. Silmät ovat soikeat, kohtalaisen suuret, hieman ulkonevat (olematta kuitenkaan koskaan liioitellut); väriltään pähkinän- tai tummanruskeat. Korvat ovat kolmionmuotoiset, keskikokoiset, pystyt ja eteenpäin kallistuneet.

Karva on lyhyttä ja erittäin karheaa. Väritys on joko punainen (vaihdellen vaaleasta tummaan) tai musta. Urokset ovat yleensä 40–45 cm ja nartut 35–40 cm korkeita. Urokset painavat 20–25 kg ja nartut 15–20 kg.

Luonne ja käyttäytyminen
Chongqinginkoira on yleensä hyvä perhe- ja seurakoira. Sen sanotaan kuitenkin suhtautuvan vieraisiin varautuneesti, ja aistiessaan pelon se valmistautuu toimimaan ja hyökkäämään, jos tulija tekee väärän liikkeen tai epäilyttävän toiminnon. Se siis voi olla omistajaansa ja perhettään kohtaan suojeleva, mutta mikäli vieras on ystävällinen ja omistaja on paikalla, koira kunnioittaa kävijää.Choron, Sandra & Harry. Planet Dog: A Doglopedia. Houghton, 2005. . LC 2005013435.

Alkuperä
Chongqinginkoira on harvinainen rotu, joka on kotoisin Chongqingin kaupungista, sekä Itä-Sichuanin vuoristoalueelta. Se on muinainen, luonnollinen rotu, jonka sanotaan olleen olemassa 2 000 vuotta Han-dynastian ajoista lähtien. Sen muinaiset edeltäjät olivat paikallisrotuja Dazhun, Guananin, Hechuanin, Lingshuin ja Yongchuanin alueilta. Näitä paikallisia koiria alettiin myöhemmin kutsua yhteisellä nimityksellä, chongqinginkoira. Kyseinen koiratyyppi oli aikanaan Chongqingissä yleinen. 

Vuonna 2000 arkeologit löysivät Chongqingiin kuuluvalta Jiangbein alueelta suuren hautausmaan, joka ajoittui läntiseen Han-dynastiaan. Haudoista löytyi paikallisia koiria esittäviä patsaita, joista osan tarkoituksena oli suojella jalosukuisten perheiden sieluja kuoleman jälkeen. 

Alun perin chongqinginkoiraa käytettiin villisian ja kaniinin metsästykseen, mutta nykyisin se vartioi perheitä ja näiden omaisuutta. Kiinan kansantasavallan perustamisen jälkeen sen populaatiokoko väheni rajusti, koska sillä ei urbanisaation jälkeen enää ollut käyttöä perinteisessä tehtävässään, ja ihmiset pitivät sitä enää vain maaseudulla. 1970-luvulla chongqinginkoira onnistuttiin elvyttämään, ja siitä tuli kotikaupungissaan suosittu käyttökoira.

 Historia Euroopassa 
Euroopassa on vuodesta 2019 toiminut järjestö European Chongqing Dog Club. Kasvattajia on ainakin Alankomaissa, Itävallassa ja Romaniassa.Breeders Referral . European Chongqing Dog Club. Viitattu 11.1.2022. 

Tiettävästi ensimmäinen Kiinan kennelliiton (CKU) dna-varmentama chongqinginkoira (nimeltään Tyyne) tuotiin Suomeen vuonna 2019. Se sai pian suuren pentueen ja myös pentujen perimä dna-varmennettiin, jolloin tämän koirarodun testattujen edustajien yksilömäärä nousi Suomessa noin kymmeneen.Made in China. Born in Finland! (22.5.2019) , Suomen Chongqing Dog ry., chongqingdog.fi, viitattu 10.9.2020   

Terveys
Rodulla ei ole tunnettuja sairauksia, koska sisäsiitosta ei ole esiintynyt. Ohuen karvapeitteen vuoksi joillakin yksilöillä on kuitenkin iho-ongelmia. Odotettava elinikä on 18 vuotta. Erityisempää harjausta ei tarvita, koska koira on lyhyt- ja sileäkarvainen.

 Lähteet 

Aiheesta muualla
 Chongqing Dog - 重庆狗   (cku.org.cn)
 CQdogs.com 

Luokka:Kiinalaiset koirarodut
Luokka:FCI:n ulkopuoliset rodut
Luokka:Mastiffit
Luokka:Bulldoggit